Boek: Grondwater | Maroela Media
Grondwater sluit aan by die vorige bundels van die gevestigde digter Marlise Joubert, maar het ŉ boustof wat getuig van ŉ nuwe stel lewenservaringe wat dit laat affilieer by die groeiende tradisie in Afrikaanse laatwerk. Dit is ŉ bundel wat spreek van die spreker se terugblik op ŉ leeftyd, die besef van eie sterflikheid en die ontginningsproses van die biologiese en psigologiese wortels van die mens, van die impak van ouerfigure en veral van die gestorwe moeder.
Marlise Joubert debuteer in 1971 met die digbundel ŉ Boot in die woestyn. Sy het in haar leeftyd drie romans gepubliseer, te wete Klipkus, Oranje Meraai en Ateljee van glas. Klipkus het in Nederlands verskyn as Rode granaat (1981). Sy skryf ook verskeie radiodramas en is vier keer bekroon in die RSG/Sanlam-radiodramakompetisie. Verder is sy die samesteller van In a burning sea, ŉ bloemlesing met 30 Afrikaanse digters se verse wat in Engels vertaal is. Haar agste digbundel, bladspieël, verskyn in 2015 en word genomineer vir die Elisabeth Eybers Poësieprys, asook die ATKV Woordveertjie vir Poësie. Sy skryf en skilder tans voltyds, is die webmeester van Versindaba en vertaal soms kinderboeke.